**15.7.21**



**Γιώργος και Ελίνα**

**Το νέο πρωινό τηλεοπτικό δίδυμο του Star**

Το **Star**, με στόχο την ανανέωση του ψυχαγωγικού του προγράμματος, ενισχύει το δυναμικό του με δύο νέα πρόσωπα, που εμφανίζονται για πρώτη φορά στην ελληνική τηλεόραση. Αποτελεί σταθερή επιδίωξη του σταθμού, η ανάδειξη καινοτόμων ιδεών και η υλοποίηση εναλλακτικών projects, σε μια ζώνη όπου το **Star** έχει ήδη ισχυρή παρουσία.

Για τη νέα σεζόν 2021 – 2022, το **Star** με χαρά υποδέχεται στο δυναμικό του τον **Γιώργο** **Καρτελιά** και την **Ελίνα** **Παπίλα**!

Ο **Γιώργος** και η **Ελίνα**, το αγαπημένο ραδιοφωνικό δίδυμο, με τους πιστούς ακροατές, που έχει κάνει μεγάλη επιτυχία στην περιφέρεια, θα είναι οι παρουσιαστές της ολοκαίνουριας, πρωινής εκπομπής του **Star** για την τηλεοπτική σεζόν **2021 – 2022**!

Ο **Γιώργος** και η **Ελίνα** είναι αχώριστοι φίλοι, αγαπημένοι συνεργάτες και έχουν πολύχρονη… προϋπηρεσία στο πρωινό ξύπνημα. Έτσι όπως όλοι το επιθυμούμε: χαλαρό, γλυκό, φιλικό, με θετική ενέργεια, αισιόδοξη διάθεση, και φυσικά χιούμορ! Η τέλεια συντροφιά για το ξεκίνημα της ημέρας.

Ο **Γιώργος Καρτελιάς** με καταγωγή από την Εύβοια, έχει δύο μεγάλες αδυναμίες. Τη γυναίκα του και τον 6χρονο γιο του, για τον οποίο δηλώνει με χιούμορ: “τον έχω κάνει σαν τα μούτρα μου κι ας μοιάζει με τη μητέρα του”.

Η ραδιοφωνική του πορεία ξεκινάει πολύ νωρίς, από τότε που ήταν μωρό. Με πατέρα ιδιοκτήτη ραδιοφωνικού σταθμού στην Αθήνα, ο Γιώργος μεγάλωσε ανάμεσα σε κονσόλες, δίσκους και πικ – απ, της εποχής.

Το 2003 ξεκίνησε να παρουσιάζει τη ραδιοφωνική εκπομπή Sok Fm Morning Show, μια εκπομπή που συνεχίζεται εδώ και 18 χρόνια και η οποία του έχει

προσφέρει ατέλειωτες όμορφες στιγμές. Για τον Γιώργο είναι εξαιρετικά σημαντικό το γεγονός πως όλα αυτά τα χρόνια, έχει καταφέρει να χαρίσει χαμόγελα και κέφι, σε τόσους πολλούς ανθρώπους.

Δηλώνει απρόβλεπτος, αυθόρμητος και χιουμορίστας. Στο παρελθόν ήταν μάλλον συγκρατημένος αλλά αυτό που τον βοήθησε να εκφράσει την εξωστρέφειά του ήταν το ραδιόφωνο και η ξεχωριστή επικοινωνία με τους ακροατές.  Όταν έχει ελεύθερο χρόνο απολαμβάνει τις καταδύσεις, τα θαλάσσια σπορ, την καλή παρέα, μαζί φυσικά με ποιοτικό και γευστικό φαγητό!

Μελλοντικός του στόχος είναι να δημιουργήσει, στην αγαπημένη του Χαλκίδα, έναν χώρο, όπου τα αδέσποτα σκυλιά θα μπορούν να έχουν στέγη, τροφή και αγάπη, να προφυλάσσονται από τις άσχημες καιρικές συνθήκες και κυρίως, από εκείνους που τα κακομεταχειρίζονται!

Η **Ελίνα Παπίλα**, έχει καταγωγή από τη Χαλκίδα, είναι σύζυγος και μαμά τριών παιδιών.

Ξεκίνησε να κάνει ραδιόφωνο σε ηλικία μόλις 16 ετών. Στη συνέχεια σπούδασε οικονομικά στην Αθήνα, όμως δεν ασχολήθηκε ποτέ επαγγελματικά, καθώς όταν επέστρεψε στη Χαλκίδα το 2004, άρχισε η συνεργασία της με τον Sok Fm σε διάφορες εκπομπές και ζώνες. Από το 2017 είναι ραδιοφωνικό δίδυμο με τον Γιώργο.

Τη χαρακτηρίζουν το χαμόγελο της, η σχέση λατρείας με το κινητό της και η αγάπη της για τον ύπνο, που πλέον είναι… πλατωνική! Είχε ασχοληθεί για χρόνια με το cross fit και δηλώνει εξαιρετική μαγείρισσα.

Η **Ελίνα** είναι αισιόδοξη, πολυμαθής, ανήσυχη και πιστεύει ότι ποτέ δεν είναι αργά. Έτσι, το 2016 πήρε την απόφαση να… επιστρέψει στα θρανία, να δώσει Πανελλαδικές εξετάσεις και να υλοποιήσει έναν ακόμα στόχο της, αφού πέρασε στο τμήμα Πολιτικών Επιστημών του Καποδιστριακού Πανεπιστημίου Αθηνών και αυτή τη στιγμή βρίσκεται στο πτυχίο της, ελπίζοντας να έχει τελειώσει τον Σεπτέμβριο, όπου ξεκινάει για εκείνη ένας νέος, τηλεοπτικός κύκλος ζωής!

**Γιώργος και Ελίνα**: “Ανυπομονούμε να μεταφέρουμε την ενέργεια και τη χημεία μας από το ραδιοφωνικό στούντιο στο τηλεοπτικό πλατό του **Star**!”

Το **Star**  καλωσορίζει τον **Γιώργο** και την **Ελίνα** στο δυναμικό του, και τους εύχεται καλή επιτυχία!

*Σε επόμενο δελτίο Τύπου θα σας ενημερώσουμε για τον τίτλο και τους συνεργάτες της νέας εκπομπής.*

[**https://www.star.gr/tv/press-room/**](https://eur03.safelinks.protection.outlook.com/?url=https%3A%2F%2Fwww.star.gr%2Ftv%2Fpress-room%2F&data=04%7C01%7Catrisbioti%40star.gr%7C258ca4cc2e0740d631fa08d9454921fa%7Cfa800d6a594c4dba9007216d703d7854%7C1%7C0%7C637617002661405503%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=nbdZAmCHuyQ0ece%2FdhBMyUlg7QqXEUgKvZQsbBt6ABk%3D&reserved=0)

Ευχαριστούμε πολύ

Γραφείο Τύπου & Επικοινωνίας